
Text rozhodnutia
Súd: Krajský súd Trenčín Spisová značka: 3Tos/80/2016 Identifikačné číslo súdneho spisu: 3116010811 Dátum vydania rozhodnutia: 22. 09. 2016 Meno a priezvisko sudcu, VSÚ: JUDr. Dušan Krč-Šebera ECLI: ECLI:SK:KSTN:2016:3116010811.2 Uznesenie Krajský súd v Trenčíne v senáte zloženom z predsedu JUDr. Dušana Krč-Šeberu a sudcov JUDr. Rastislava Vranku a JUDr. Romana Hargaša v trestnej veci obžalovaného L. Q. pre trestný čin vraždy spolupáchateľstvom podľa § 9 ods. 2, § 219 ods. 1, ods. 2 písm. b/, písm. f/ Tr. zák. účinného do 30.6.1998, na neverejnom zasadnutí konanom dňa 22. septembra 2016, prejednal sťažnosť obžalovaného L. Q. proti uzneseniu Okresného súdu Trenčín, sp.zn.3Tk/1/2016 zo dňa 13. septembra 2016, a takto r o z h o d o l : Podľa § 193 ods. 1 písm. c/ Tr. por. sa sťažnosť obžalovaného L. Q. z a m i e t a , pretože nie je dôvodná. o d ô v o d n e n i e : Okresný súd Trenčín uznesením zo dňa 13. septembra 2016, sp.zn.3Tk/1/2016 rozhodol tak, že podľa § 79 ods. 3 Tr. por. zamietol žiadosť obžalovaného L. Q. o jeho prepustenie z väzby na slobodu, nakoľko dôvod väzby podľa § 71 ods. 1 písm. a/ Tr. por. naďalej trvá. Zároveň okresný súd podľa § 80 ods. 1 písm. c/ Tr. por. nenahradil väzbu obžalovaného dohľadom probačného a mediačného úradníka. Citované uznesenie nenadobudlo právoplatnosť, pretože ihneď po jeho vyhlásení bolo napadnuté sťažnosťou obžalovaného L. Q.. Obžalovaný L. svoju sťažnosť písomne zdôvodnil prostredníctvom svojho obhajcu. Obhajca obžalovaného v písomných dôvodoch sťažnosti uviedol, že väzba nie je druh trestu, ale je len výlučne procesným opatrením dočasne zaistiť obvineného pre potreby prebiehajúceho trestného konania. Poukázal na to, že z výpovede ml. L. R. na hlavnom pojednávaní ako svedka vyplýva, že obžalovaný mal poškodenému zasadiť viac úderov bejzbalovou palicou, ako on a ďalej uviedol, že bejzbalovú palicu vrátil T. B.. Podľa jeho názoru práve svedok T. B. na hlavnom pojednávaní vyvrátil vo svojej výpovedi tvrdenie R., keď mu tento niekoľko dní po udalosti ešte v roku 1996 porozprával čo sa udialo v dome nebohého, pričom R. vtedy tvrdil, že to bol iba on, kto udieral bejzbalovou palicou poškodeného Q., až sa tento prestal hýbať. S. uviedol, že R. mu predmetnú bejzbalovú palicu nikdy nevrátil. Podľa jeho názoru z toho vyplýva, že korunný svedok ml. L. R. klame a zavádza. Ďalej obhajca obžalovaného uviedol, že neobstojí tvrdenie súdu, že by obžalovaný ušiel, alebo sa skrýval pred trestným stíhaním, nakoľko na ulici R. v A. má stále trvalý pobyt u svojej matky a so svojou priateľkou, s ktorou vychovávajú tri deti bývajú na G. ulici, kde bol zadržaný. Nahlásenie prechodného pobytu pritom nevyplýva zo žiadnej normy. Tvrdenie súdu, že by sa eventuálne skrýval alebo ušiel do zahraničia je zo strany súdu iba v hypotetickej polohe, ktoré nevyplýva zo žiadneho dôkazu z trestného spisu. Obhajca obžalovaného doplnil písomné dôvody sťažnosti podaním zo dňa 20.9.2016, ktoré bolo doručené na krajský súd dňa 21.9.2016. V písomnom doplnení sťažnosti uviedol, že na návrh obhajoby boli dve svadobné fotografie obžalovaného L. Q. z januára 1996 predložené kriminalisticko- expertíznemu ústavu PZ Bratislava za účelom vypracovania znaleckého posudku s otázkou, či L. Q. mohol prejsť cez otvor dverí o rozmere 120 cm x 15 cm tak, ako to tvrdil svedok L. R.. Z posudku vyplynulo, že úloha zadaná súdom nie je predmetom skúmania odvetvia kriminalistická antropológia. Obhajca obžalovaného predložil uvedené fotografie I.. L. A., ktorý ako produktový a počítačový dizajnér nasimuloval na základe uvedenej váhy a postavy 182 cm/72 kg reálnu situáciu v danom čase. Obhajca poukázal na to, že z grafického zobrazenia aj z jeho písomného záveru vyplýva, že obžalovaný by cez otvor s danými rozmermi nemohol preniknúť. Obhajca obžalovaného z vyššie uvedených dôvodov navrhol, aby nadriadený súd zrušil napadnuté uznesenie v celom rozsahu a obžalovaného prepustil z väzby na slobodu, pretože sa žiadnej trestnej činnosti nedopustil. Krajský súd v Trenčíne, ako nadriadený súd, na základe sťažnosti obžalovaného L. Q., ktorá mu spolu so spisom bola predložená dňa 16. septembra 2016, na neverejnom zasadnutí dňa 22. septembra 2016 podľa § 192 ods. 1 písm. a/, b/ Tr. por. preskúmal správnosť výrokov napadnutého uznesenia, proti ktorým podal obžalovaný L. Q. sťažnosť, ako aj konanie predchádzajúce týmto výrokom. Na základe svojej prieskumnej povinnosti dospel k záveru, že sťažnosť obžalovaného nie je dôvodná. Z obsahu spisu vyplýva, že prokurátorka Krajskej prokuratúry Trenčín podala dňa 2.6.2016 na obvineného L. Q. na Okresný súd Trenčín obžalobu sp.zn.1Kv/60/15/3300-98 zo dňa 1.6.2016 pre trestný čin vraždy spolupáchateľstvom podľa § 9 ods. 2, § 219 ods. 1, ods. 2 písm. b/, f/ Tr. zák. účinného do 30.6.1998 na skutkovom základe uvedenom v obžalobe, obsah ktorého okresný súd podrobne uviedol v odôvodnení napadnutého uznesenia. Z dôvodu, že rozhodnutia súdov prvého a druhého stupňa v tej istej veci tvoria jeden celok, krajský súd nepovažuje za potrebné obsah tohto skutku opätovne uvádzať v odôvodnení tohto uznesenia. Krajský súd v rámci preskúmania konania, ktoré predchádzalo vydaniu napadnutých výrokov uznesenia, nezistil v postupe okresného súdu chyby procesného charakteru, ktoré by samé osebe mohli spôsobiť nesprávnosť vyššie uvedených výrokov napadnutého uznesenia. V rámci preskúmania správnosti samotných napadnutých výrokov uznesenia, ktorým okresný súd zamietol žiadosť obžalovaného L. Q. o prepustenie z väzby na slobodu, krajský súd skúmal, či je napadnuté uznesenie v súlade so zákonom. Na základe realizácie svojej prieskumnej povinnosti dospel k záveru, že okresný súd sa v odôvodnení svojho rozhodnutia riadne vysporiadal so všetkými rozhodnými skutočnosťami, ktoré ho viedli k vydaniu napadnutých výrokov, pričom skutočnosti, z ktorých vychádzal, majú oporu v spisovom materiáli. Podľa § 79 ods. 3 Tr. por. obvinený má právo kedykoľvek žiadať o prepustenie na slobodu. Ak v prípravnom konaní prokurátor takej žiadosti nevyhovie, predloží ju bez meškania so svojím stanoviskom a s návrhom na rozhodnutie sudcovi pre prípravné konanie, o čom upovedomí obvineného a jeho obhajcu. O takej žiadosti sa musí bez meškania rozhodnúť. Ak sa žiadosť zamietla, môže ju obvinený, ak v nej neuvedie iné dôvody, opakovať až po uplynutí tridsiatich dní odo dňa, keď rozhodnutie o jeho predchádzajúcej žiadosti nadobudlo právoplatnosť. Podľa § 71 ods.1 Tr. por. obvinený môže byť vzatý do väzby len vtedy, ak doteraz zistené skutočnosti nasvedčujú tomu, že skutok, pre ktorý bolo začaté trestné stíhanie, bol spáchaný, má znaky trestného činu, sú dôvody na podozrenie, že tento skutok spáchal obvinený a z jeho konania alebo ďalších konkrétnych skutočností vyplýva dôvodná obava, že a/ ujde alebo sa bude skrývať, aby sa tak vyhol trestnému stíhaniu alebo trestu, najmä ak nemožno jeho totožnosť ihneď zistiť, ak nemá stále bydlisko alebo ak mu hrozí vysoký trest, Podľa článku 7 ods. 5 Ústavy Slovenskej republiky, medzinárodné zmluvy o ľudských právach a základných slobodách, medzinárodné zmluvy, na ktorých vykonanie nie je potrebný zákon a medzinárodné zmluvy, ktoré priamo zakladajú práva alebo povinnosti fyzických osôb, alebo právnických osôb a ktoré boli ratifikované a vyhlásené spôsobom ustanoveným zákonom, majú prednosť pred zákonmi. Pri aplikácii citovaného ustanovenia Ústavy SR vyplýva pre súd povinnosť skúmať podmienky väzby aj v súlade s Dohovorom o ochrane ľudských práv a základných slobôd vzhľadom k tomu, že väzbou dochádza k zásahu do jedného zo základných ľudských práv a slobôd priznaných článkom 17 ods. 1 Ústavy SR a článkom 5 ods. 1 Dohovoru. Dôvody väzby, ktoré vyplývajú z článku 5 ods. 1 písm. c/ Dohovoru, sú stavané alternatívne. Na vzatie do väzby a držanie v nej preto postačuje akýkoľvek z tam uvedených dôvodov, teda dôvodné podozrenie zo spáchania trestného činu a potreby zabrániť osobe v spáchaní trestného činu, alebo k úteku po jeho spáchaní. Pri posudzovaní dôvodov väzby podľa ustanovení Trestného poriadku orgány činné v trestnom konaní a súd môžu prihliadať len na tie okolnosti a zistenia, ktoré majú základ v procesne vykonanom dokazovaní a sú významné pre záver o existencii niektorého z dôvodov väzby v zmysle § 71 ods. 1 písm. a/ až c/ Tr. por. Uvedené ustanovenia spolu s § 76 Tr. por. vyjadrujú ústavnú zásadu, že obvineného možno vziať do väzby iba z dôvodov a na čas ustanovený zákonom a na základe rozhodnutia súdu. Dôvody väzby podľa ustanovenia § 71 ods. 1 Tr. por. vyžadujú naplnenie jednak materiálnej podmienky väzby kumulatívne existenciu konkrétnych skutočností, odôvodňujúcich obavu z niektorého následku, uvedeného pod písmenami a/ až c/ uvedeného ustanovenia pre prípad ponechania obvineného na slobode. Z odôvodnenia napadnutého uznesenia vyplýva, že okresný súd pri svojom rozhodovaní podľa § 79 ods. 3 Tr. por. skúmal splnenie materiálnych podmienok pre trvanie väzby obžalovaného L. Q.. Krajský súd na základe preskúmania spisového materiálu sa stotožnil s názorom okresného súdu, podľa ktorého obžalovanému L. Q. bolo zákonným spôsobom vznesené obvinenie a že doteraz zistené skutočnosti, vyplývajúce z úkonov vykonaných v rámci trestného stíhania, nasvedčujú tomu, že skutok, pre ktorý bolo obžalovanému vznesené obvinenie, bol spáchaný, má znaky trestného činu vraždy spolupáchateľstvom podľa právnej kvalifikácie v podanej obžalobe a sú dôvody na podozrenie, že tento skutok v obžalobe spolupáchateľstvom spáchal obžalovaný L. Q.. Ani podľa názoru krajského súdu z predloženého spisového materiálu doposiaľ nevyplýva existencia takého dôkazu, ktorý by sám osebe alebo v spojení s ostatnými dôkazmi rozumne vyvracal dôvodnosť podozrenia zo spáchania skutku, pre ktorý bola podaná obžaloba. Preto krajský súd v súlade s názorom okresného súdu dospel k záveru, že u obžalovaného L. Q. sú v danom prípade splnené materiálne podmienky pre rozhodnutie v zmysle ustanovenia § 71 ods. 1 Tr. por. Pri preskúmavaní napadnutého uznesenia senát krajského súdu naďalej zotrval na stanovisku, že v predmetnej trestnej veci boli splnené všetky formálne ako aj materiálne náležitosti, podmienky a predpoklady pre vzatie obžalovaného L. Q. do väzby a jeho ďalšie trvanie. Senát krajského súdu sa predovšetkým zaoberal dôvodnosťou trestného stíhania obžalovaného, pričom dospel k záveru, že táto z doposiaľ zadováženej dôkaznej situácie jednoznačne vyplýva. V tomto štádiu rozhodovania súdu o väzbe pri hodnotení dôkazov súdu postačuje záver, že 1/ zistené skutočnosti nasvedčujú, že bol spáchaný skutok, pre ktorý bolo začaté trestné stíhanie, 2/ tento skutok má znaky trestného činu a 3/ sú dôvody na podozrenie, že tento skutok spáchal obvinený. Týmito úvahami sa riadil aj senát krajského súdu pri zisťovaní materiálnej stránky veci. Táto miera pravdepodobnosti u sťažovateľa L. Q. dosiahnutá bola. Senát krajského súdu sa stotožnil aj s existenciou skutočnosti odôvodňujúcich väzbu obvineného v zmysle ustanovenia § 71 ods. 1 písm. a/ Tr. por. a dôvodnosťou jeho ponechania vo väzbe aj v tomto štádiu trestného konania. Väzba nie je trestom, ale je výlučne len procesným opatrením, ktorého účelom je dočasne zaistiť osobu obvinenú z trestného činu pre potreby prebiehajúceho trestného konania obmedzením jej osobnej slobody. Trestný poriadok podmieňuje možnosť vzatia obvineného do väzby existenciou dôvodnej obavy, vyplývajúcej z konania obvineného alebo z ďalších konkrétnych skutočností vo vzťahu k niektorej nežiaducej forme správania označovanej ako dôvod väzby. Výklad zákonných znakov „konkrétnych skutočností“ je predovšetkým vecou súdu, ktorý pri dôkladnej znalosti skutkových okolnosti a dôkaznej situácie konkrétnej trestnej veci musí posúdiť, či vzatie do väzby je opatrením nevyhnutným na dosiahnutie účelu trestného konania a či tento účel ani pri vynaložení úsilia nemožno dosiahnuť inak. Pre aplikáciu tohto znaku nie sú dané objektívne a nemenné kritériá, ale tieto kritériá treba vždy vyvodiť z povahy konkrétnej a individualizovanej veci, vrátane osoby obvineného, jeho osobných pomerov a ďalších znakov upravených v tomto ustanovení. Dôvod útekovej väzby podľa § 71 ods. 1 písm. a/ Tr. por. je u obžalovaného L. Q. naďalej daný hrozbou vysokého trestu, a to vzhľadom na charakter stíhanej trestnej činnosti, pričom táto hrozba vyplýva z právnej kvalifikácie stíhaného skutku, ktorá umožňuje uloženie aj výnimočného trestu, vrátane doživotia. Hrozba uloženia takéhoto najvyššieho trestu, na čo poukázal už krajský súd (uznesenie Krajského súdu v Trenčíne, sp.zn.23Tpo/15/2016 zo dňa 8. februára 2016) pri rozhodovaní o vzatí obvineného do väzby, nepochybne inak pôsobí na eventuálnu snahu možného páchateľa „utiecť“, než trest odňatia slobody podstatne nižší a umocňuje dôvodnosť útekovej väzby, keďže nemožno vylúčiť, že v prípade prepustenia na slobodu by sa obžalovaný vyhýbal vedenému trestnému konaniu. Prokurátorka v návrhu na vzatie obžalovaného do väzby taktiež správne uviedla, že obžalovaný sa bez prihlásenia zdržoval na inej adrese ako bola adresa jeho trvalého bydliska. K hrozbe vysokým trestom v súčasnom štádiu trestného konania pristúpila i tá skutočnosť, že okresný súd po podaní obžaloby vykonal dňa 14.7.2016 na hlavnom pojednávaní zákonným spôsobom výsluch obžalovaného L. Q., výsluch svedkov L. R., T. B., J. Q., R. Q., postupom podľa § 263 ods. 1 Tr. por. prečítal na návrh prokurátora KP zápisnice o výpovedi svedkov T. Q., T.. T. L., U. N., B. Q., T. Q., L.. U. F., L. F. a iné, pričom hlavne svedok L. R. vo svojej výpovedi popísal skutočnosti, ktoré vyznievajú v neprospech obžalovaného a rovnako tak skutočnosti, ktoré vo svojej výpovedi uviedol svedok T. B.. Tieto skutočnosti práve naopak, zosilnili u obžalovaného dôvod útekovej väzby podľa § 71 ods. 1 písm. a/ Tr. por. Aj podľa názoru senátu krajského súdu, uvedené skutočnosti sú postačujúce na to, aby bolo možné vysloviť záver o existencii dôvodu väzby u obžalovaného L. Q. v zmysle ustanovenia § 71 ods. 1 písm. a/ Tr. por. Po preskúmaní predloženého spisového materiálu pritom senát krajského súdu zistil, že ani v tomto štádiu trestného konania od predchádzajúceho rozhodnutia súdu o väzbe obžalovaného nenastala taká zmena podstatných skutočností (s výnimkou dôvodu kolúznej väzby podľa § 71 ods. 1 písm. b/ Tr. por.- uznesenie Okresného súdu Trenčín, č.k.3Tk/1/2016-463 zo dňa 26. júla 2016), na základe ktorých by bolo možné odôvodniť zmenu záverov o existencii dôvodu väzby v zmysle vyššie uvedeného ustanovenia Trestného poriadku. Z vyššie uvedených dôvodov okresný súd správne rozhodol o žiadosti obžalovaného L. Q. o jeho prepustení z väzby na slobodu podľa § 79 ods. 3 Tr. por., nakoľko u neho dôvod väzby podľa § 71 ods. 1 písm. a/ Tr. por. naďalej trvá. Na tomto závere nemení nič ani predloženie počítačovej priestorovej simulácie produktového dizajnéra I.. L. A. obhajcom v rámci doplnenia písomných dôvodov sťažnosti, ktorý vytvoril podľa dodaných dobových fotografických podkladov a údajov o veku, výške a váhe dotyčnej osoby (obžalovaného) približnú priestorovú simuláciu postavy a predmetného otvoru vo dverách, pričom pripustil, že vzhľadom k použitej metóde (nie je vôbec uvedené aká metóda, a či sa jedná o verifikovanú exaktnú metódu) vytvorenia antropometrického modelu danej postavy je nutné vziať do úvahy, že niektoré telesné rozmery sú vytvorené s určitou toleranciou a v skutočnosti sa môžu líšiť rádovo v centimetroch. Podľa názoru krajského súdu nemôže takáto simulácia a písomné vyjadrenie produktového dizajnéra I.. L. A. sama o sebe alebo v spojení s ostatnými dôkazmi rozumne vyvracať dôvodnosť podozrenia zo spáchania skutku, pre ktorý bola podaná obžaloba. V súvislosti s dvojakými rozmermi otvoru na dverách (120 cm x 15 cm a 120 cm x 20 cm), cez ktorý mal údajne obžalovaný spolu so svedkom L. R. vstúpiť do domu nebohého poškodeného U. Q. je potrebné uviesť, že v pôvodnom vyšetrovacom spise Krajského úradu vyšetrovania PZ v Trenčíne ČVS:KUV-4/10-97 k protokolu o ohľadaní miesta činu je pripojená fotodokumentácia, ktorá obsahuje 37 ks fotografií. Na fotografii č. 4 sa nachádzajú fotograficky zobrazené predmetné dvere (z pohľadu od dvora, teda z vonku) a na fotografii č. 13 sú odfotené predmetné dvere z vnútornej strany domu. Podotýkame, že na fotografii č. 4 je zobrazená kľučka s obalom so zámkom FAB, pričom zámok FAB a jeho rozmery sú dlhoročnou technickou normou (jeho rozmery tak ako boli dané v čase skutku sú dané aj v súčasnosti). Podľa názoru krajského súdu využitím porovnávacej meracej metódy by bolo možné exaktne ustáliť aké boli vonkajšie aj vnútorné rozmery otvoru na predmetných vchodových dverách v čase skutku. Krajský súd ďalej dospel k záveru, že v danej trestnej veci nie je možné účel väzby obžalovaného L. Q. dosiahnuť jej nahradením dohľadom probačného a mediačného úradníka v zmysle § 80 ods. 1 písm. c/ Tr. por., a to vzhľadom na osobu obžalovaného a aj vzhľadom na povahu prejednávaného prípadu, ktorý je daný záujmom chráneným Trestným zákonom. Vzhľadom na uvedené konkrétne skutočnosti, ktoré negatívne charakterizujú osobu obžalovaného a jeho správanie, je preto u obžalovaného dostatočne odôvodnená nielen reálna obava zo správania vyplývajúceho z ustanovenia § 71 ods. 1 písm. a/ Tr. por., ale aj záver, že nahradenie jeho väzby dohľadom probačného a mediačného úradníka je logicky nedostatočné a neprijateľné. Hodnotiac všetky uvedené okolnosti jednotlivo i v ich súhrne, najmä však skutočnosť, že konkrétny dôvod väzby obžalovaného je u neho naďalej daný, je väzba obžalovaného L. Q. v tomto štádiu trestného stíhania z už uvedených dôvodov stále adekvátnym a nevyhnutným zabezpečovacím opatrením. Krajský súd dospel k záveru, že napadnuté rozhodnutie okresného súdu je dostatočne jasné, zrozumiteľné, dostatočne zdôvodnené a majúce v celom rozsahu oporu v zákone, pričom námietky, ktoré uvádza obžalovaný vo svojej sťažnosti proti uzneseniu okresného súdu, nie sú vzhľadom na vyššie uvedené skutočnosti v tomto štádiu trestného konania opodstatnené a dôvodné. Podľa § 193 ods. 1 písm. c/ Tr. por. nadriadený orgán zamietne sťažnosť, ak nie je dôvodná. Keďže s poukazom na vyššie uvedené krajský súd dospel k záveru, že sťažnosť obžalovaného L. Q. nie je dôvodná, rozhodol tak, ako je to uvedené vo výrokovej časti tohto uznesenia. Poučenie: Proti tomuto uzneseniu sťažnosť nie je prípustná.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3116010811.2 (dáta aktuálne k 12. 11. 2026). Záväzné je znenie zverejnené súdom.




